มักกะโรนี CRISIS
เวลาเราพูดถึงประเทศอิตาลีเราจะนึกถึงอะไร ดินแห่งแห่งมักกะโรนี? ประเทศที่มีสโมสรฟุตบอลชื่อดังหลายแห่ง? ประเทศที่มีอารยธรรมทางศิลปะ และแฟชั่นชั้นนำ? แต่ตอนนี้หลายๆ อย่างกำลังเปลี่ยนไป.. อิตาลีกำลังเผชิญกับปัญหาหนี้สินทั้งหนี้สินของภาครัฐ และหนี้เสียของสถาบันการเงิน เรื่องนี้เป็นอย่างไร ลงทุนแมนจะมาเล่าให้ฟัง
3 พ.ย. 2561

มักกะโรนี CRISIS / โดย ลงทุนแมน
เวลาเราพูดถึงประเทศอิตาลีเราจะนึกถึงอะไร
ดินแห่งแห่งมักกะโรนี?
ประเทศที่มีสโมสรฟุตบอลชื่อดังหลายแห่ง?
ประเทศที่มีอารยธรรมทางศิลปะ และแฟชั่นชั้นนำ?
แต่ตอนนี้หลายๆ อย่างกำลังเปลี่ยนไป..
อิตาลีกำลังเผชิญกับปัญหาหนี้สินทั้งหนี้สินของภาครัฐ และหนี้เสียของสถาบันการเงิน
เรื่องนี้เป็นอย่างไร ลงทุนแมนจะมาเล่าให้ฟัง
ในปี 2017 อิตาลีเป็นประเทศที่มีขนาดเศรษฐกิจใหญ่ที่สุดเป็นลำดับที่ 9 ของโลกและลำดับที่ 4 ในสหภาพยุโรปโดย มีมูลค่า GDP กว่า 63.9 ล้านล้านบาท ซึ่งมีขนาดใหญ่กว่า GDP ของประเทศไทยประมาณ 4 เท่า
แต่ตอนนี้อิตาลีกำลังประสบกับปัญหาหนี้สาธารณะที่เพิ่มขึ้นอย่างมาก
ก่อนอื่นเรามาทำความเข้าใจก่อนว่าหนี้สาธารณะ คืออะไร
หนี้สาธารณะ คือหนี้ที่ก่อโดยรัฐบาลกลางหรือหน่วยงานของรัฐบาล ซึ่งเกิดจากการดำเนินนโยบายของรัฐแบบขาดดุล (การที่รัฐบาลมีรายจ่ายมากกว่ารายรับ) จึงต้องมีการกู้เพื่อชดเชยการขาดดุลในแต่ละปี
การที่ประเทศมีหนี้สาธารณะนั้นไม่ใช่เรื่องผิด ถ้าการก่อหนี้ของรัฐบาลมีการนำเงินไปใช้ถูกวัตถุประสงค์ ทำให้มีการลงทุนต่างๆ เกิดขึ้น เพราะท้ายที่สุดเศรษฐกิจของประเทศจะเติบโต
เพียงแต่ว่ารัฐบาลของประเทศนั้นๆ ต้องควบคุมสัดส่วนของหนี้ให้อยู่ในระดับที่เหมาะสม ไม่ให้สูงมากจนเกินไป
ลองมาดูหนี้สาธารณะของอิตาลีต่อ GDP ตั้งแต่ปี 2008 นั้นปรับตัวสูงขึ้นมาอย่างต่อเนื่อง
ปี 2008 หนี้สาธารณะต่อ GDP เท่ากับ 102.4%
ปี 2013 หนี้สาธารณะต่อ GDP เท่ากับ 129.0%
ปี 2017 หนี้สาธารณะต่อ GDP เท่ากับ 131.8%
เมื่อประเทศเริ่มมีความเสี่ยงจากการมีหนี้สินเยอะ สถาบันจัดลำดับความน่าเชื่อถืออย่าง Standard & Poor’s จึงปรับลดแนวโน้มความน่าเชื่อถือของอิตาลีจากเดิมที่ระดับมีเสถียรภาพลงสู่ระดับเชิงลบ
ส่งผลให้อัตราดอกเบี้ยพันธบัตรรัฐบาล 10 ปีของอิตาลีก็ปรับตัวเพิ่มขึ้นอยู่ที 3.34% จากต้นปี 2015 ซึ่งอยู่ที่ 1.67%
เมื่ออัตราดอกเบี้ยพันธบัตรรัฐบาลยิ่งเพิ่มสูงขึ้น ก็หมายถึงต้นทุนการกู้ยืมเงินของรัฐบาลในอนาคตที่เพิ่มขึ้นนั่นเอง
แล้วมีประเทศไหนในยุโรปที่มีปัญหาคล้ายกัน?
สมัยวิกฤติเศรษฐกิจของกรีซที่เริ่มต้นปี 2009 นั้น หนี้สาธารณะต่อ GDP ของกรีซพุ่งไปถึง 172.1% แต่สถานการณ์ของกรีซนั้นไม่ได้ขยายวงกว้างนักเพราะกรีซเป็นประเทศขนาดเล็ก
ขณะที่ปัญหาของอิตาลีนั้นอาจจะรุนแรงกว่าเนื่องจากปริมาณหนี้สาธารณะของอิตาลีล่าสุดเท่ากับ 90.8 ล้านล้านบาท ใหญ่กว่าของกรีซที่ 13.9 ล้านล้านบาท หรือมากกว่า 6.5 เท่า
นอกจากนี้ หนี้เสียในภาคธนาคารของอิตาลียังน่ากังวลอีกด้วย
รู้ไหมว่า ณ ตอนนี้หนี้เสีย (NPL) ของธนาคารทั้งประเทศอิตาลีคิดเป็นสัดส่วนประมาณ 25% ของ NPL ในสหภาพยุโรป
พอพูดแบบนี้ก็น่าจะเดาไม่ยากว่าธุรกิจธนาคารในอิตาลีตอนนี้กำลังเจอปัญหาหนี้เสียอย่างหนัก
ราคาหุ้นของธนาคาร บองกา มอนเต เด ปาชี ดี ซีนา (Banca Monte dei Paschi di Siena) ซึ่งเป็นธนาคารพาณิชย์ที่เก่าแก่ที่สุดในโลกของอิตาลี ปรับตัวลดลงจากต้นปีนี้แล้วกว่า 63% มูลค่าของบริษัท (Market cap) ลดลงกว่า 106,000 ล้านบาท จนทำให้หลายฝ่ายกังวลว่าธนาคารแห่งนี้อาจต้องเพิ่มทุนในอนาคต
ปัญหาหนี้เสียและหนี้สาธารณะของประเทศ ทำให้ธนาคารกลางยุโรป ต้องออกมาเตือนอิตาลีว่า ให้เร่งแก้ปัญหานี้อย่างเร็วที่สุด
ขณะที่ดัชนีตลาดหุ้นของอิตาลีที่ชื่อว่า FTSE MIB จากต้นปีอยู่ที่ 23,507.06 จุด ลดลงมาอยู่ที่ 19,039.85 จุด หรือลดลงไปแล้ว 19%
นอกจากปัญหาหนี้สินที่เพิ่มสูงขึ้นแล้ว ในช่วงที่ผ่านมาการเมืองในอิตาลี ก็ไม่ค่อยมีเสถียรภาพ เพราะการเลือกตั้งในเดือนมีนาคม 2018 ที่ผ่านมานั้น ผลปรากฏว่าไม่มีพรรคการเมืองไหนที่ได้ชัยชนะแบบเด็ดขาด จึงทำให้ไม่สามารถจัดตั้งรัฐบาลผสมได้ และนำไปสู่สุญญากาศทางการเมือง
ขณะที่พรรคการเมืองที่ชื่อว่า พรรค Five Star Movement และ Lega Nord ของอิตาลีซึ่งเป็นพรรคที่เน้นแนวทางประชานิยม ได้ประกาศที่จะใช้งบประมาณขาดดุลในปี 2019 ผ่านมาตรการต่างๆ ซึ่งหนึ่งในนั้นคือ การเสนอเงินให้เปล่าแก่ประชาชน
แน่นอนว่าพอรัฐบาลอิตาลีเสนองบประมาณขาดดุลในปี 2019 ซึ่งอยู่ที่ 2.4% ของ GDP ไปให้แก่สหภาพยุโรปเมื่อเดือนตุลาคม 2018 ก็ถูกสหภาพยุโรปปฏิเสธโดยทันที
แม้ประเทศสมาชิกของสหภาพยุโรป จะสามารถมีตัวเลขขาดดุลงบประมาณไม่เกิน 3% ของ GDP  แต่สำหรับอิตาลีนั้นสหภาพยุโรปบอกว่า อิตาลีควรจัดทำงบประมาณสมดุล เนื่องจากมีภาระหนี้สินมากแล้ว
ก็ต้องติดตามกันต่อไปว่า อิตาลีจะยอมสหภาพยุโรปหรือไม่ และเศรษฐกิจของประเทศนี้จะเป็นอย่างไร
ปกติแล้ววิกฤติเศรษฐกิจจะตั้งชื่อตามอาหารของประเทศที่เกิดวิกฤติ ซึ่งประเทศไทยก็เคยเกิด วิกฤติต้มยำกุ้ง มาแล้ว ต่อมาก็วิกฤติแฮมเบอร์เกอร์ของสหรัฐอเมริกา ไม่แน่ว่าเราอาจจะได้เจอคำใหม่ที่เรียกว่า วิกฤติมักกะโรนี ก็เป็นได้..
----------------------
ติดตามเรื่องน่ารู้อื่นๆ ได้ที่แอปพลิเคชัน "blockdit" โหลดได้ที่ 
 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-7.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
-
-
-
-
-
-
-
-